送葉主簿楚州應錢帥之招
作者：陳造
朝代：宋

paragraphs: 漢庭用少餘，無策銷外侮。
充國七十翁，勝算定樽俎。
夫君譚西北，萬里真目睹。
諸將失投機，遽豈一二數。
形勢可聚米，君王未借箸。
江湖五十年，帝閽嚴九虎。
後生不更事，兒戲議邊圉。
圓方殊枘鑿，寂默忍羈旅。
平生干霄氣，百吞不一吐。
白眼閲流俗，閉口避爾汝。
山陽文武資，幹國今吉甫。
清嘯臨籌邊，志已無驕虜。
經年虛代舍，須君作謀主。
心嗤區區鄭，緩不省之武。
盍思度外意，徑略紙上語。
山陽吾未識，彷彿夢眉宇。
斷知磊落人，衆棄能獨取。
一巵勸臨分，三歎欲輕舉。
抒君胸中奇，定作商應羽。
還應訪隠淪，道我聽鷄舞。